Au Bon Pain ถึง อุบลพรรณ
ปลายสัปดาห์ที่ผ่านมา กลายเป็นกระแสไวรัล เกิดขึ้นบนโลกโซเชียลมีเดียเพียงชั่วข้ามคืน เมื่อ Au Bon Pain (โอ บอง แปง) ใช้เป็นเครื่องมือสร้างกระแสการรีแบรนดิ้ง ผ่านเพจเฟซบุ๊กที่ชื่อว่า Au Bon Pain (Thailand) ด้วยลูกเล่นคำว่า R.I.P. อ.อุบลพรรณ ใช้ตัวอักษรสีขาวพื้นหลังสีดำ มองเผิน ๆ เสมือนเป็นการไว้อาลัย.!!?
9 ก.ย. 2563

พลวัตปี 2020 : สุภชัย ปกป้อง
ปลายสัปดาห์ที่ผ่านมา กลายเป็นกระแสไวรัล เกิดขึ้นบนโลกโซเชียลมีเดียเพียงชั่วข้ามคืน เมื่อ Au Bon Pain (โอ บอง แปง) ใช้เป็นเครื่องมือสร้างกระแสการรีแบรนดิ้ง ผ่านเพจเฟซบุ๊กที่ชื่อว่า Au Bon Pain (Thailand) ด้วยลูกเล่นคำว่า R.I.P. อ.อุบลพรรณ ใช้ตัวอักษรสีขาวพื้นหลังสีดำ มองเผิน ๆ เสมือนเป็นการไว้อาลัย.!!?
แต่ R.I.P. ที่ปรากฏไม่ได้หมายความถึงเพียงแค่ Rest In Peace หรือ “หลับให้สบายนะ อ.อุบลพรรณ” แต่ยังเป็นลูกเล่นของแคมเปญการตลาดโดยการใช้คำย่อ 3 คำ คือ R (Renewed), I (Identity), P (Personality) นั่นหมายถึงปรับภาพลักษณ์ใหม่ เพื่อเตรียมพบกับ “อุบลพรรณ” โฉมใหม่ที่จะทำให้ลืมภาพลักษณ์เดิม ๆ ไป
จากนั้น..การรีแบรนด์ดิ้ง Au Bon Pain ชัดเจนยิ่งขึ้น ภายใต้ชื่อใหม่ว่า “อุบลพรรณ by au bon pain” โดยมีชื่อเล่นว่า  “เฌอแปง”  พร้อมกับโฉมหน้าโลโก้ใหม่สีเหลืองสดใส
ว่ากันว่า..เหตุผลการรีแบรนด์ โอ บอง แปง มาเป็น อุบลพรรณ by au bon pain เชื่อกันว่าเป็นการตอกย้ำคำที่เรียกผิดเพี้ยนจนติดปาก ให้กลายเป็นแบรนด์ขึ้นมาซะเลย ด้วยความที่ร้าน Au Bon Pain หรือ โอ บอง แปง (ภาษาฝรั่งเศส) มักถูก เรียกขานกันว่า “อุบลพรรณ” จึงอาศัยจุดอ่อนตรงนี้ สร้างเป็นจุดจดจำของแบรนด์ไปซะเลย
 “โอ บอง แปง” แจ้งเกิดเมื่อปี 2521 ที่เมืองบอสตัน สหรัฐอเมริกา ก่อตั้งโดย “หลุยส์ เคน” ภายใต้แนวคิดการอบขนมใหม่สดแบบฝรั่งเศส ผสมผสานลักษณะคาเฟ่เทอเรส จึงเปิดร้านภายใต้ชื่อ Au Bon Pain the bakery café พร้อมกับคำจำกัดความของ Bakery Café ว่าเป็นสถานที่ ที่นำเสนอความหลากหลายของอาหารและเครื่องดื่ม โดยให้ความสำคัญเรื่องคุณภาพความสดใหม่ของอาหารและบริการ
ปัจจุบัน “โอ บอง แปง” มีสาขาทั่วโลกกว่า 300 สาขา ทั้งสหรัฐฯ อินเดีย และไทย ส่วนใหญ่กว่า 200 สาขาอยู่ในสหรัฐฯ ทุกสาขาเน้นที่ตั้งสะดวกในการใช้บริการ ทั้งย่านธุรกิจชื่อดัง ศูนย์การค้าที่มีชื่อเสียง โรงพยาบาล มหาวิทยาลัยต่าง ๆ มีกลุ่มเป้าหมายเป็นคนทำงาน นักธุรกิจรุ่นใหม่ นักเรียน นักศึกษา ที่มีการดำเนินชีวิต และรสนิยมทันสมัย
โดย “โอ บอง แปง” เดินทางเข้าสู่เมืองไทย ช่วงปี 2540 ด้วยการขายแฟรนไชส์ให้บริษัท มัดแมน จำกัด (มหาชน) หรือ MM เป็นการดำเนินการร้านรูปแบบ เบเกอรี่ คาเฟ่ ครั้งแรกอย่างเป็นทางการ และเปิดสาขาแรกที่อาคารสินธร ถนนวิทยุ และเติบโตอย่างต่อเนื่อง จนขยายสาขาเพิ่มถึงกว่า 60 สาขาทั่วประเทศ และมีพี่น้องที่ MM ร่วมถือสิทธิ์แฟรนไชส์ นั่นก็คือ Greyhound Cafe, Dunkin’ Donuts และ Baskin-Robbins
ปรากฏการณ์ “ไวรัลรีแบรนด์ดิ้ง” ของ โอ บอง แปง ครั้งนี้..แม้ยังไม่เห็นความสำเร็จเป็นรูปธรรมในเชิงธุรกิจ แต่ในเชิงการตลาดถือว่าประสบความสำเร็จไม่น้อย จากปฏิกิริยาตอบกลับเรื่องนี้ผ่านโลกโซเชียลมีเดียอย่างล้นหลาม ภายใต้เพจเฟซบุ๊กที่ชื่อว่า Au Bon Pain (Thailand)
แต่ในโลกความเป็นจริง..ความสำเร็จต้องมาวัดกันตรงที่ยอดขาย-รายได้-กำไร และคงต้องมาพิสูจน์กันละว่าระหว่าง Au Bon Pain กับ อุบลพรรณ หรือ “น้องเฌอแปง” แบรนด์ไหนแรงกว่ากัน..!!